Христо Смирненски
Лято

chitanka.info

Лято[0]

Горещо… ужасно горещо, като че ли

стотици комисии са се проточили[1]

от Лондон, Париж и от Рим.

И сякаш спиртосани в тези горещници,

пак старчески крачим ний младите грешници

и след деколтетата бдим.

А вечер с душа от вино зачарована,

из кръчмите славиме Григ[2] и Бетховена[3]

сред синкави облаци дим.

И след полунощ по печална традиция

прибира ни милата честна полиция

в участъка да си доспим.

[0] Публикация: Българан. Седмично хумористично списание. София, г. VI, бр. 28 от [9 юли] 1921 г., с подпис: Нагел Смуглый. Включено в Календар Българан за 1922 г. Под редакцията на Ведбал и Светослав Минков, г. IV, София, 1922, 96 стр. (стр. 19) със заглавие Юли.

Печата се по текста от Българан. ↑

[1] комисии са се проточили — поетът има пред вид комисията по репарациите. Комисия по репарациите — съгласно условията на Ньойския мирен договор се учредява международна комисия от представители на Антантата, която да контролира всички държавни приходи и да следи за изплащането на репарациите. Членовете на комисията по репарациите пристигат в София през февруари 1921 г. ↑

[2] Григ, Едвард Хагеруп (1843-1907) — норвежки композитор, пианист, диригент; родоначалник на норвежката музикална школа. ↑

[3] Бетховен, Лудвиг ван (1770-1827) — немски композитор и пианист; оставил огромно музикално наследство, ненадминато по своята дълбочина и художествена сила. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.